8. ΝΟΜΟΣ 4423 της 23/29 Αυγ. 1929 (ΦΕΚ Α΄ 320) Περί του τρόπου βεβαιώσεως των φθορών υδραυλικών έργων και εισπράξεως των προς επανόρθωσιν απαιτουμένων δαπανών. Άρθρον μόνον.-Πάσα αμέσως ή εμμέσως προξενουμένη βλάβη επί των δαπάνη του Δημοσίου, είτε απ’ ευθείας, είτε δι’ αναδόχων εταιρειών, εκτελουμένων ή συντηρουμένων υδραυλικών εν γένει έργων, βεβαιούται δια πρωτοκόλλου, συντασσομένου υπό των αρμοδίων τεχνικών υπαλλήλων του Κράτους ή της Εταιρείας, είς ους τυχόν έχει ανατεθή η αστυνομία των έργων, και αναγράφοντος το όνομα, το επώνυμον του επενεγκόντος την βλάβην, την κατοικίαν αυτού, το είδος και την έκτασιν της βλάβης, την προς επανόρθωσιν αυτής απαιτουμένην δαπάνην και πάσαν τυχόν αναγκαίαν συμπληρωματικήν λεπτομέρειαν. Επί του συντασσομένου πρωτοκόλλου, όπερ κοινοποιείται εις τον παραβάτην, επιτρέπεται η υποβολή ενστάσεων εντός 10 ημερών από της κοινοποιήσεως εις τον αρμόδιον Επιθεωρητήν των Δημοσίων Έργων, όστις και αποφαίνεται επ’ αυτών εντός πενθημέρου, επικυρών, ακυρών ή τροποποιών το συνταχθέν πρωτόκολλον. Παρελθόντος του δεκαημέρου και μη υποβληθείσης ενστάσεως το πρωτόκολλον θεωρείται έγκυρον. Αντίτυπον του καταστάντος εγκύρου πρωτοκόλλου διαβιβάζεται δια του προϊσταμένου του Κρατικού Γραφείου εις τον οικείον Δημόσιον Ταμίαν προς είσπραξιν κατά τον νόμον περί εισπράξεως δημοσίων εσόδων του ποσού της βεβαιωθείσης προς επανόρθωσιν της βλάβης δαπάνης, έτερον δ’ αντίτυπον διαβιβάζεται κατά τον αυτόν τρόπον, προς ποινικήν δίωξιν του επενεγκόντος την βλάβην κατά τας οικείας διατάξεις εις τον αρμόδιον Εισαγγελέα Πλημμελειοδικών, υποχρεούμενον να εισαγάγη αμελλητί και δι’ απευθείας κλήσεως την υπόθεσιν εις το Πλημμελειοδικείον. 